钦定古今图书集成/明伦汇编/交谊典/第008卷 > 《赠武十七谔》〈并序〉唐·李白
## 钦定古今图书集成/明伦汇编/交谊典/第008卷 > 《赠武十七谔》〈并序〉唐·李白

门人武谔，深于义者也。质本沈悍，慕《要离》之风，潜钓川海，不数数于世间。事闻中原作难，西来访余。余爱子伯禽在鲁，许将冒胡兵以致之。酒酣感激，援笔而赠。

马如一疋练，明日过吴门。乃是要离客，西来欲报恩。
笑开燕匕首，拂拭竟无言。狄犬吠清洛，天津成塞垣。
爱子隔东鲁，空悲《断肠猿》。林回弃白璧，千里阻同奔。
君为我致之，轻赍涉淮源。精诚合天道，不愧远游魂。